Man uit boom gered ná ongelukRescue Care-paramedikus Phumlani Jula behandel die pasiënt wat in die boom beland het (Foto: Rescue Care) Drie mans is Sondagmiddag beseer, waarvan een kritieke beserings opgedoen het, ná ŉ ongeluk op die M7 in die rigting van Durban. Garrith Jamieson, woordvoerder van Rescue Care, het gesê die ongeluk het omstreeks 14:30 naby die Winston Churchill-afrit plaasgevind. “Die bestuurder van ŉ bakkie het beheer verloor oor die voertuig en dit het teen ŉ steilte afgerol. Terwyl die bakkie gerol het, is al drie insittendes uit die voertuig geslinger. Die bestuurder het in ŉ boom beland. Hy het matige beserings opgedoen.” Die Durban-brandweer, bygestaan deur die gemeenskap, en paramedici van Rescue Care het ŉ leer gebruik om by die pasiënt uit te kom voor hy na veiligheid gebring is. Een passasier het kritieke beserings opgedoen. Hy het in die stadige baan gelê. “Die drie persone is op die toneel gestabiliseer voor hulle na die Lenmed Ethekweni-hospitaal geneem is vir dringende behandeling.” Owerhede ondersoek die oorsaak van die ongeluk.